Diari Oficial de la Generalitat Valenciana


Sumari del DOGV 4421, del 20-01-2003 (2003/450)

ORDE de 30 de desembre de 2002, de la Conselleria d'Economia, Hisenda i Ocupació, per la qual es convoquen les ajudes del programa de foment de l'ocupació estable i altres mesures de suport a la creació d'ocupació, per a l'exercici de 2003.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4421

Data del DOGV
:   20-01-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/450


Data del document
:   30-12-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * atur femení
    * jove
    * empresa privada
    * treballador d'edat avançada
    * manteniment de l'ocupació
    * dona
    * atur juvenil
    * atur de llarga duració
    * ordenació de l'horari de treball
    * ajuda a l'ocupació
    * guarda de xiquets
    * societat sense fins de lucre
    * ajuda pública

ORDE de 30 de desembre de 2002, de la Conselleria d'Economia, Hisenda i Ocupació, per la qual es convoquen les ajudes del programa de foment de l'ocupació estable i altres mesures de suport a la creació d'ocupació, per a l'exercici de 2003. [2003/450]
  
El Govern Valencià, conscient que qualsevol millora duradora en el mercat de treball passa per la instrumentació de mesures tendents a millorar la competitivitat en l'aparell productiu a llarg termini, convoca anualment ajudes i subvencions de foment de l'ocupació estable, algunes cofinançades pel Fons Social Europeu, d'acord amb les directrius emanades de la Comissió Europea.
  
Per Llei 3/2000, de 17 d'abril, es crea el Servici Valencià d'Ocupació i Formació (SERVEF), com a organisme autònom de caràcter administratiu de la Generalitat Valenciana, el qual adscrit a la Conselleria d'Economia, Hisenda i Ocupació, té a càrrec seu l'execució i el control de les polítiques actives d'ocupació, que impulsa el Govern Valencià.
  
Així, en esta convocatòria de subvencions, després del Títol I, que arreplega les disposicions comunes a les distintes modalitats d'ajudes, apareixen les actuacions dirigides al foment de l'ocupació, que són:
  
a) En el Títol II es regulen les ajudes dirigides als jóvens, amb la finalitat de millorar la seua capacitat d'inserció laboral al mateix temps que es combat la desocupació juvenil. Es dóna suport als contractes formatius que se celebren amb els jóvens i que a més incloguen una clàusula de compromís de fixesa al concloure estos; i també se subvencionen les conversions dels contractes formatius en indefinits. A més, per a donar suport a la modernització de les empreses se subvencionarà en major grau la contractació de titulats en Informàtica i Telecomunicacions, intentant que s'incremente la seua presència en l'àmbit de les empreses radicades a la Comunitat Valenciana.
  
b) En el Títol III es regula el programa d'ajudes a l'ocupació estable, bé per a fomentar contractacions fixes a temps complet, o bé a temps parcial, incloent-se, a diferència de convocatòries anteriors, el foment de les contractacions fixes discontínues. Amb este programa s'intenta incidir en l'estabilitat en l'ocupació, perquè la proporció de contractes de duració determinada és alta, afectant sobretot les dones. Per això s'ha donat suport a les dones desocupades amb ajudes superiors al de la resta de col·lectius, reforçant així la política d'igualtat d'oportunitats en les dones i els hòmens. A més, i com a novetat, per a l'exercici de 2003 s'inclou un nou programa d'ajudes per a incentivar la contractació indefinida de desocupats que treballen per compte d'altri en el seu propi domicili i de persones contractades per a la realització de treballs domèstics i atenció de persones dependents, i fins i tot s'incentivarà la transformació dels seus contractes temporals en fixos.
  
c) En el Títol IV, a través del foment de l'ocupació derivada de la reordenació de la jornada laboral i altres mesures del repartiment del temps de treball es pretén, d'una banda, fomentar la capacitat d'adaptació dels treballadors i empreses donant suport a la modernització de l'organització del treball, i d'altra banda, donar suport a la conciliació de la vida laboral amb la vida familiar, alhora que es genera nova ocupació.
  
d) En el Títol V s'establix un programa d'ajudes per a fomentar la creació i manteniment de guarderies infantils de primer cicle (de 0 a 3 anys) en el si de les empreses privades.
  
Cal remarcar també que, a diferència de convocatòries anteriors, que apareixia junt amb les ajudes citades, el programa d'ajudes pel qual es dóna suport a la contractació de persones desocupades en situació de risc d'exclusió social s'establix en una altra convocatòria d'ajudes gestionada pel SERVEF, amb la particularitat d'articular-se a través de plans d'ocupació i itineraris d'inserció professional.
  
En virtut d'això, fent ús de les facultats conferides per la Llei 5/1983, de 30 de novembre, de Govern Valencià i el Decret 90/2001, de 22 de maig, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació
  
ORDENE
  
TÍTOL I
  
CAPÍTOL I
  
Disposicions generals
  
Article 1. Objecte i àmbit
  
1. La present orde té com a objecte establir incentius per al foment de la contractació i de l'estabilitat en l'ocupació, amb la finalitat de crear llocs de treball, així com afavorir la inserció dels col·lectius desocupats amb majors dificultats d'accés al mercat de treball, a través dels següents programes d'ajudes:
  
I. Programa d'ajudes als jóvens a través de la contractació en pràctiques i en formació i la transformació d'estos contractes en indefinits.
  
II. Programa de foment a la contractació indefinida a jornada completa o a temps parcial.
  
III. Foment de l'Ocupació derivada de la reordenació de la jornada laboral i altres mesures de repartiment del temps de treball
  
IV. Programa d'ajudes a la creació i manteniment de guarderies infantils en el si de l'empresa
  
2. El règim d'ajudes s'aplicarà tal com es determina en els articles següents.
  
Article 2. Beneficiaris de les ajudes
  
Podran ser beneficiaris de les ajudes establides en la present orde:
  
1. Les empreses, siga quina siga la seua forma jurídica, les persones físiques i les entitats privades sense ànim de lucre, amb àmbit d'actuació a la Comunitat Valenciana, i que concerten els contractes subvencionables, per a la seua execució exclusiva en centres de treball radicats en esta comunitat, sempre que, a més, reunisquen els requisits i les condicions que s'establixen en la present orde.
  
2. Els treballadors que deixen de prestar servicis en l'empresa o disminuïsquen la seua jornada laboral, en els casos prevists en el Títol IV, Capítols IV i V de la present Orde.
  
3. Les empreses privades que disposen en el seu si de guarderies infantils de primer cicle
  
Article 3. Requisits dels beneficiaris
  
1. Els beneficiaris de les ajudes prevists en l'article 2.1, empreses i entitats privades, hauran de complir els requisits següents:
  
a) Trobar-se al corrent en el compliment de les seues obligacions tributàries i de la Seguretat Social.
  
b) No haver sigut exclosos de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb el que preveu l'article 46.2 del Reial Decret Legislatiu 5/2000 (BOE 8/8/2000), sobre Infraccions i Sancions en l'Orde Social.
  
c) Estar inscrites com a persones o entitats empleadores en els règims de la Seguretat Social en què hi haja afiliació de treballadors per compte d'altri.
  
d) No haver realitzat extincions de contractes de treball per causes disciplinàries o objectives declarades improcedents per sentència judicial ferma, o en virtut d'acomiadament col·lectiu, en els 12 mesos anteriors a la sol·licitud de l'ajuda.
  
e) No haver sigut sancionat com a responsable directe o solidari, durant els últims cinc anys, per mitjà de resolució ferma administrativa, per una infracció tipificada com a molt greu en la Llei 31/1995, de 8 de novembre, de Prevenció de Riscs Laborals.
  
2. Els beneficiaris de les ajudes prevists en l'article 2.2 i 2.3 hauran de complir el requisit de trobar-se al corrent en el compliment de les seues obligacions tributàries i de la Seguretat Social.
  
Article 4. Exclusions
  
Queden exclosos de les ajudes regulades en la present orde els supòsits següents:
  
1. Les relacions laborals de caràcter especial previstes en l'article 2.1. lletres a), c), d), e), f), g), h) i i) del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març i la resta de disposicions reglamentàries.
  
2. Contractacions que afecten el cònjuge, ascendents, descendents i la resta de parents, per consanguinitat o afinitat, fins al segon grau inclusivament, de l'empresari o dels que ocupen càrrecs de direcció o siguen membres dels òrgans d'administració de les empreses que revisten la forma jurídica de societat o de les entitats privades sense ànim de lucre, així com les que es produïsquen amb estos últims.
  
3. Contractacions realitzades amb treballadors que en els 24 mesos anteriors a la data de contractació hagueren prestat servicis en la mateixa empresa o grup d'empreses per mitjà d'un contracte per temps indefinit.
  
El que disposa el paràgraf anterior s'aplicarà també en el supòsit de vinculació laboral del treballador, en els vint-i-quatre mesos anteriors a la contractació subvencionable, amb empreses a què el sol·licitant dels beneficis haja succeït en virtut del que establix l'article 44 Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març.
  
4. Treballadors que hagen finalitzat la seua relació laboral de caràcter indefinit per mutu acord en un termini de tres mesos anterior a la formalització del contracte.
  
5. Les contractacions realitzades per les Empreses de Treball Temporal
  
Article 5. Obligacions del beneficiari
  
Amb independència de les obligacions específiques previstes per a cada programa en esta orde i de les que si és el cas expressament s'arrepleguen en la resolució de concessió, són exigibles les obligacions genèriques següents:
  
A. Per als empleadors, sense perjuí del que la normativa social vigent establix,
  
1. Formalització dels contractes de treball per escrit.
  
2. Realitzar l'activitat o adoptar el comportament que fonamente la concessió de subvenció en la forma i terminis establits.
  
3. Justificar davant de l'òrgan concedent la realització de l'activitat o l'adopció del comportament, així com el compliment dels requisits i condicions que determine la concessió.
  
4. En el cas que el treballador contractat deixe un lloc de treball vacant en l'empresa, esta tindrà l'obligació de substituir-lo en el termini d'un mes per un altre, incluïble en els col·lectius subvencionables pel programa de què es tracte, en les mateixes condicions contractuals que tenia el treballador substituït. Tal substitució haurà de ser comunicada a l'òrgan que va concedir la subvenció en un termini no superior a 15 dies des de la dita substitució. Si el lloc de treball vacant es produïx amb anterioritat a la resolució de concessió, perdrà el dret a la sol·licitud presentada.
  
5. En el supòsit de contractacions per temps indefinit, mantindre els llocs de treball creats i subvencionats, així com els ja existents de caràcter indefinit un mínim de cinc anys.
  
6. Facilitar totes les dades i informació, en qüestions relacionades amb les subvencions concedides, que els siguen requerits per la Conselleria d'Economia, Hisenda i Ocupació, així com, comunicar a esta les incidències i variacions que es produïsquen amb relació a aquelles.
  
7. Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) núm. 1159/2000 de la Comissió, de 30 de maig del 2000, sobre activitats d'informació i publicitat que han de dur a terme els Estats membres en relació amb les intervencions dels Fons Estructurals.
  
8. La presentació de sol·licituds a l'empara d'esta convocatòria suposa la prestació del consentiment, per part del beneficiari, perquè la Conselleria d'Economia, Hisenda i Ocupació puga sol·licitar dels òrgans competents de la Seguretat Social la informació estrictament necessària per a comprovar els extrems a què es referixen els punts 4, 5 i 6 de l'apartat A d'este article i l'apartat b) de l'article 22.1 de l'Orde.
  
B. Per als treballadors que reduïsquen la seua jornada laboral d'acord amb l'article 2.2 de l'orde
  
1. Realitzar l'activitat o adoptar el comportament que fonamente la concessió de subvenció en la forma i terminis establits.
  
2. Justificar davant de l'òrgan concedent la realització de l'activitat o l'adopció del comportament, així com el compliment dels requisits i les condicions que determine la concessió.
  
3. Facilitar totes les dades i informació, en qüestions relacionades amb les subvencions concedides, que els siguen requerits per la Conselleria d'Economia, Hisenda i Ocupació, així com comunicar a esta les incidències i variacions que es produïsquen amb relació a aquelles.
  
CAPÍTOL II
  
Procediment general per a la concessió de les ajudes
  
Article 6. Presentació de sol·licituds i termini
  
1. Les sol·licituds per a l'obtenció de les ajudes, regulades en la present orde, hauran de dirigir-se al Servici Territorial de Foment corresponent i es presentaran en l'imprés normalitzat en les corresponents Direccions Territorials d'Ocupació o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Amb caràcter general, la sol·licitud haurà d'acompanyar-se dels documents següents:
  
I. Per als empleadors,
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i de la Seguretat Social, en els termes establits en l'Orde de 30 de maig de 1996 de la Conselleria d'Economia i Hisenda (DOGV de 21 de juny de 1996), la validesa de les quals haurà d'estendre's al moment en què finalitze el termini de presentació de la sol·licitud. No serà necessària esta documentació en el cas d'ajudes la quantia de les quals no supere els 1.803,04 euros.
  
Als efectes d'este apartat, s'entendrà que la validesa de la documentació acreditativa de trobar-se el sol·licitant al corrent en les obligacions tributàries i de la Seguretat Social haurà d'estendre's fins a dos mesos després d'haver efectuat la contractació, data en què finalitza el termini de presentació de la sol·licitud, d'acord amb el que disposa l'apartat 3 d'este article. Entre esta documentació, i només respecte d'aquella que corresponga a l'Agència Estatal Tributària, haurà d'aportar-se:
  
- Autorització expressa al Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, per mitjà de l'emplenament del corresponent model normalitzat.
  
- En el supòsit de no-autorització, haurà de presentar-se certificat d'estar al corrent de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.
  
c) Dades de domiciliació bancària segons model normalitzat (fitxa de manteniment de tercers), excepte si s'han presentat amb anterioritat davant de la Conselleria d'Economia, Hisenda i Ocupació i no han experimentat variació.
  
d) Còpia del contracte de treball que dóna lloc a l'ajuda, degudament registrat pel Centre SERVEF d'Ocupació i que en les seues clàusules conste si és el cas com a contracte indefinit, o en el cas de les ajudes per la reordenació de la jornada laboral, es faça menció a la causa que el motiva així com l'acord d'empresa que el suscita, si és el cas.
  
e) Certificat acreditatiu de la inscripció com a desocupat del treballador contractat, en el corresponent Centre SERVEF d'Ocupació.
  
f) Altes o variació de dades (cas de transformacions de contractes), dels treballadors contractats en el Règim de la Seguretat Social que siguen procedents. Així mateix, s'aportarà la variació de dades quan, amb ocasió de l'aplicació de les mesures previstes en esta orde, es produïsca en la situació d'altres treballadors de l'empresa.
  
g) Declaració responsable que les contractacions realitzades no estan compreses en els supòsits prevists en l'article 4t de la present orde i que el sol·licitant no es troba sotmés en el supòsit previst en l'article 3 b), d) i e).
  
h) En el supòsit d'ajudes previstes en el Títol IV de la present Orde, excepte les ajudes establides en el Capítol IV i V, una còpia de l'Acord entre empresa i treballadors amb referència explícita a la creació d'ocupació, com a conseqüència de les mesures pactades, amb indicació del temps cert de reordenació de la jornada i eliminació o reducció d'hores extraordinàries i l'especificació del lloc de treball corresponent.
  
i) Consentiment exprés, per part del beneficiari, autoritzant el SERVEF a demanar davant de la Seguretat Social la informació a què es referix l'article 5 apartat A punt 8 de la present orde.
  
II. Per als treballadors de l'article 2.2 de la present orde, només hauran d'acompanyar a la seua sol·licitud la documentació dels apartats a), b), c), d), i) del número 2.I d'este article.
  
III. Per a les empreses que sol·liciten les ajudes regulades en l'article 42 d'esta orde, la sol·licitud haurà d'anar acompanyada únicament de la documentació dels apartats a), b), c), g), h) i i).
  
3. Les sol·licituds hauran de presentar-se en el termini màxim de dos mesos següents a la data en què s'efectue la contractació objecte de l'ajuda. A excepció dels manteniments prevists en l'article 22.1.b) d'esta orde, les contractacions i estudis hauran d'haver-se realitzat dins de l'any 2003, finalitzant el termini de presentació de sol·licituds el 31 d'octubre del 2003, per a les ajudes dels Títols II, III i IV. Per a aquelles ajudes previstes en el Títol V les sol·licituds hauran de presentar-se en els mesos de gener i febrer del 2003.
  
4. Quan la sol·licitud no reunisca els requisits assenyalats en l'article 70.1 de la Llei 30/1.992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que, d'acord amb esta orde, resulte exigible, es requerirà l'interessat perquè en termini de 10 dies esmene la falta o acompanye els documents preceptius, amb indicació que, si no ho fera així, se li tindrà per desistit de la seua petició, amb la resolució prèvia que haurà de ser dictada en els termes prevists en l'article 42 de la citada llei.
  
Article 7. Criteris per a la concessió de les ajudes
  
Les ajudes s'atorgaran fins a esgotar el crèdit disponible segons l'orde en què la sol·licitud haja tingut entrada en qualsevol dels registres d'entrada de l'òrgan competent per a resoldre, sempre que es complisquen els requisits exigits en esta orde i s'acompanye la totalitat de la documentació establida en l'article anterior.
  
Article 8. Tramitació, resolució i recursos
  
1. La competència per a conéixer i resoldre sobre les sol·licituds formulades correspon als directors territorials d'Ocupació per delegació del conseller d'Economia, Hisenda i Ocupació.
  
2. Estes unitats administratives podran demanar a l'entitat sol·licitant l'aportació addicional d'altres documents o dades aclaridores que estime necessàries per a resoldre sobre la sol·licitud presentada.
  
3. El termini màxim per a resoldre i notificar la resolució procedent serà de sis mesos a comptar de la presentació de la sol·licitud en qualsevol dels registres d'entrada de la Conselleria d'Economia, Hisenda i Ocupació, en el cas que esta s'efectuara una vegada publicada l'orde per la qual es dóna publicitat a les línies de crèdit i a l'import global màxim destinat a la concessió d'ajudes previstes en la present convocatòria. En cas contrari, el termini s'iniciarà a partir de l'endemà de la dita publicació.
  
4. Transcorregut el termini anterior sense que s'haja dictat i notificat una resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30 /1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció donada per la Llei 4/1999 de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana, i això sense perjuí que subsistisca l'obligació legal de resoldre sobre la petició formulada.
  
5. La resolució de concessió de les ajudes fixarà expressament la quantia concedida i incorporarà, si és el cas, les condicions, obligacions i determinacions accessòries a què haja de subjectar-se el beneficiari d'esta, havent de notificar-se als interessats en els termes prevists en l'article 58 de la Llei 30/1992, abans mencionada.
  
6. Les resolucions que es dicten a l'empara de la present convocatòria esgoten la via administrativa, i contra estes podrà interposar-se recurs contenciós administratiu davant de la sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà a la notificació de la resolució, d'acord amb el que establixen els articles 10.1.a) i 46 de la Llei 29/1998, de 13 de juliol, Reguladora de la Jurisdicció Contenciós Administrativa. I això sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Publiques i del Procediment Administratiu Comú i de la possibilitat que els interessats puguen exercitar, si és el cas, qualsevol altre que estimen procedent. Davant de la desestimació per silenci administratiu podrà interposar-se davant de l'acte presumpte un recurs idèntic, en el termini de sis mesos a comptar des del moment que haguera finalitzat el termini que per a dictar i notificar la resolució expressa es menciona en el número 3 d'este article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciós Administrativa, i sense perjuí del que disposen els articles 116 i 117, abans mencionats.
  
Article 9. Resolució d'incidències
  
1. L'òrgan competent per a la concessió de les ajudes previstes en la present orde resoldrà les incidències que es produïsquen amb posterioritat a la dita concessió, com a pròrroga de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte, amb posterioritat a la data de presentació de la sol·licitud.
  
3. Les ajudes establides en la present orde són incompatibles entre si i amb qualssevol altres per a la mateixa acció subvencionable, percebudes d'esta o altres administracions públiques, excepte amb els incentius a la contractació, que regulats per les lleis estatals, s'establisquen com a mesures de foment d'ocupació aplicables per a l'any 2003.
  
Article 10. Control de les ajudes
  
1. Correspondrà al director general del SERVEF a través dels directors territorials d'Ocupació dur a terme la funció de control de les subvencions concedides, així com l'avaluació i el seguiment del present programa.
  
2. Per a la realització d'estes funcions s'utilitzaran tots els mitjans que estiguen a disposició del SERVEF, fins i tot la contractació amb tercers, i la col·laboració en el marc que corresponga amb la Inspecció de Treball i la Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries en relació amb les ajudes concedides.
  
Article 11. Liquidació de les ajudes
  
La liquidació de les ajudes s'efectuarà una vegada complits els requisits establits i justificats documentalment estos i, si és el cas, tal com s'especifique per a cada programa en els articles corresponents d'esta orde, lliurant-se d'una sola vegada l'import de l'ajuda reconeguda a cada beneficiari.
  
Article 12. Minoració i resolució de les ajudes concedides
  
1. L'incompliment de les obligacions i condicions establides en la present orde i en la resolució, així com la concessió, amb posterioritat a la presentació de la sol·licitud, d'altres ajudes públiques i privades que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, i especialment el no manteniment dels llocs de treball creats un mínim de 5 anys, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'estos. En la tramitació del procediment es garantirà el dret de l'interessat a l'audiència.
  
TÍTOL II
  
Ajudes a la inserció laboral dels jóvens
  
CAPÍTOL I
  
Disposicions generals
  
Article 13. Objecte
  
L'objectiu final que es perseguix a través d'este programa d'ajudes és elevar el nivell d'ocupació dels jóvens per mitjà de la creació de llocs de treball de caràcter estable, a l'efecte del qual s'establixen ajudes susceptibles d'incentivar la contractació indefinida dels jóvens inscrits com a desocupats, en el corresponent Centre SERVEF de la Generalitat Valenciana.
  
Article 14. Accions susceptibles de rebre suport
  
Les ajudes previstes en el present títol es desenrotllen a través dels següents programes de promoció d'ocupació:
  
1. Programa d'Incentius als contractes formatius.
  
2. Programa d'ajudes a la transformació en indefinits dels contractes anteriors.
  
CAPÍTOL II
  
Programa d'Incentius als contractes formatius
  
Article 15. Objecte
  
1. Les ajudes establides en este capítol van destinades a subvencionar contractes en pràctiques o per a la formació que es formalitzen amb desocupats inscrits en el corresponent Centre SERVEF d'Ocupació de la Generalitat Valenciana, sempre que els contractes siguen de duració d'un any o superior.
  
2. Els contractes en pràctiques regulats en l'article 11.1 del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març i Reial Decret 488/1998, de 27 de març, podran celebrar-se a jornada completa o parcial, que no podrà ser de duració inferior a 20 hores setmanals. En estos casos, hi haurà d'haver adequació entre el nivell de titulació del contractat i el lloc de treball exercit i pactar-se en el tancat compromís de l'empleador que el treballador continuarà en l'empresa com a fix de plantilla al terme del contracte.
  
3. Els contractes per a la formació, regulats en l'article 11.2 del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març i en el Reial Decret 488/1998, de 27 de març, que es formalitzen amb desocupats majors de 16 anys i menors de 21 anys, sempre que tinguen per objecte l'adquisició per estos de la formació teòrica i pràctica necessària per a l'exercici adequat d'un lloc de treball o ofici, susceptible d'un determinat nivell de qualificació, i es pacte en les seues clàusules el compromís de l'empleador que el treballador continuarà en l'empresa com a fix de plantilla al terme del contracte.
  
Article 16. Quantia de les ajudes
  
1. Les ajudes que s'establixen en el present programa consistixen en una subvenció per un import de 2.400 euros per la contractació de duració mínima d'un any i a jornada completa, i de 3.000 euros en el cas de dones.
  
2. En el cas de contractacions de jóvens que posseïsquen titulacions habilitants per a la celebració del contracte en pràctiques, i que pertanguen a les àrees de coneixement d'Informàtica i Telecomunicacions, s'incrementarà en un 25 per cent, l'import de l'ajuda establit en l'apartat anterior.
  
CAPÍTOL III
  
Programa d'incentius a la transformació dels contractes en pràctiques o de formació en indefinits
  
Article 17. Objecte
  
1. L'objecte del present programa és articular unes ajudes a la transformació en indefinida dels contractes en practiques o en formació, sense ruptura de la relació laboral amb l'empresa, inclosos aquells supòsits en què la relació laboral indefinida té lloc l'endemà del terme de vigència del contracte en pràctica o de formació, incorporant-se a l'empresa amb caràcter estable sense ruptura de continuïtat en la relació laboral.
  
2. Els contractes indefinits seran com a mínim d'igual jornada a la que tenien en el contracte en pràctiques.
  
Article 18. Quantia de les ajudes
  
1. Els incentius que s'establixen en este programa són de 1.440 euros amb contracte indefinit a jornada completa. En el cas de dones la quantia s'eleva fins a 1.800 euros, sempre que el nou contracte se celebre a jornada completa.
  
2. Quan es pretenga transformar un contracte dels anteriors a temps parcial en indefinit a temps parcial, l'incentiu es prorratejarà en proporció al temps de treball efectiu.
  
3. No podran ser objecte d'ajudes la transformació dels contractes en pràctiques o de formació que hagueren sigut objecte de la subvenció establida en el capítol precedent.
  
4. En el cas de contractacions de jóvens que posseïsquen titulacions habilitants per a la celebració del contracte en practiques, i que pertanguen a les àrees de coneixement d'Informàtica i Telecomunicacions, s'incrementarà en un 25 per cent, l'import de l'ajuda establit en l'apartat primer d'este article.
  
TÍTOL III
  
Ajudes a l'ocupació estable
  
CAPÍTOL I
  
Disposicions generals
  
Article 19. Objecte
  
L'objectiu final del present programa és afavorir l'estabilitat en l'ocupació, per mitjà d'ajudes a les contractacions indefinides a jornada completa o a temps parcial, inclosos els contractes fixos discontinus.
  
Article 20. Accions susceptibles de rebre suport
  
Les ajudes previstes en el present títol s'articulen en els següents programes d'actuació:
  
1. Programa d'Ajuda a les Contractacions Indefinides a Jornada Completa.
  
2. Programa de Suport a la Contractació Indefinida a Temps Parcial.
  
3. Programa de suport a la contractació indefinida per a la realització de treball a domicili i treball domèstic.
  
CAPÍTOL II
  
Programa d'ajuda a les contractacions indefinides
  
a jornada completa
  
Article 21. Objecte
  
L'objecte del present programa d'ajudes és elevar el nivell de l'ocupació estable i de qualitat, fomentant la creació de llocs de treball de naturalesa indefinida i a jornada completa, actuant a estos efectes, en harmonia amb les disposicions estatals de foment de la contractació indefinida i complementant els seus incentius.
  
Article 22. Accions susceptibles de rebre suport i quantia de l'ajuda
  
1. Les ajudes establides podran anar destinades a les accions següents:
  
a) Contractacions indefinides.
  
b) Manteniment de les contractacions indefinides per a les quals s'haguera sol·licitat una subvenció i que, reunint els requisits establits en esta orde, no hagueren sigut resoltes en l'exercici pressupostari anterior. En este cas, haurà d'aportar-se un informe de vida laboral o TC2 que acredite la permanència del treballador en l'empresa.
  
2. Les ajudes que s'establixen en l'apartat a) consistixen en una subvenció, per cada contracte formalitzat amb dret a esta, per la quantia fixa de 1.500 euros, llevat que estes es referisquen a contractacions de dones en el supòsit de les quals l'import de les ajudes ascendirà als 2000 euros.
  
Article 23. Requisits dels treballadors
  
Els treballadors que siguen contractats directament de forma indefinida hauran de complir, quant a la situació de desocupació, els requisits exigits per la legislació vigent, havent de romandre inscrits com a desocupats en els corresponents Centres SERVEF de la Generalitat Valenciana i en possessió de la targeta de demanda d'ocupació actualitzada. En tot cas, hauran d'estar compresos en algun dels col·lectius següents:
  
a) Jóvens menors de 25 anys, en la data de formalització del contracte indefinit, que posseïsquen una antiguitat en la desocupació igual o superior a 120 dies i que no excedisca els 180 dies.
  
b) Desocupats majors de 25 anys, en la data de formalització del contracte indefinit, que posseïsquen una antiguitat en la desocupació igual o superior a 270 dies i que no excedisca els 365 dies.
  
c) Desocupats en els quals no concórreguen les circumstàncies anteriors inscrits en els Centres SERVEF de la Generalitat Valenciana per un període ininterromput de més de 365 dies previs a la data de formalització del contracte indefinit.
  
CAPÍTOL III
  
Programa de Suport a la Contractació Indefinida
  
a Temps Parcial
  
Article 24. Objecte
  
L'objecte del present programa és el foment de la contractació indefinida a temps parcial, inclosa la contractació de treballadors fixos discontinus, com a mesura tendent a facilitar l'accés a un lloc de treball de caràcter estable que conjuga els condicionaments del treballador amb les necessitats de determinats sectors productius valencians.
  
Article 25. Accions susceptibles de rebre suport i quantia de les ajudes
  
1 Tenint com a meta estos objectius, s'articulen com a accions susceptibles de rebre suport per mitjà d'incentius, les següents:
  
a) Contractacions indefinides directes a temps parcial, amb una duració mínima de 20 hores setmanals, regulades en l'article 12.1 de l'Estatut dels Treballadors. Les ajudes previstes en el present apartat consistixen en una subvenció, per cada contracte formalitzat amb dret a esta, en quantitat proporcional a les ajudes establides en l'article 22.2 de la present orde, determinada en funció de la duració de la jornada estipulada.
  
b) Contractacions per temps indefinit de fixos-discontinus, regulades en l'article 15.8 de l'Estatut dels Treballadors. Les ajudes previstes en este apartat consistixen en una subvenció, per cada contracte formalitzat amb dret a esta, per la quantia de 600 euros, llevat que esta es referisca a dones en el supòsit de la qual l'import de les ajudes ascendirà a 750 euros.
  
Article 26. Requisits dels treballadors
  
Els treballadors contractats en l'àmbit de les accions indicades susceptibles de rebre suport, hauran de pertànyer a algun dels col·lectius relacionats i reunir els requisits de l'article 23 d'esta orde.
  
CAPÍTOL IV
  
Programa de suport a la contractació indefinida per a la realització de treball en el propi domicili i treball domèstic
  
Article 27 . Objecte
  
L'objecte del present programa és donar suport a la regularització del treball per compte d'altri, realitzat per treballadors en el seu domicili, així com el de les persones contractades per a la realització del treball domèstic i atenció de persones dependents a fi d'incentivar la formalització escrita dels contractes, facilitar la conciliació de la vida familiar i laboral, i millorar la inserció laboral de certs col·lectius de treballadors desocupats.
  
Article 28. Accions susceptibles de rebre suport i quantia de l'ajuda
  
1. Les accions susceptibles de rebre suport són:
  
a) Contractacions indefinides a jornada completa i a temps parcial, amb una duració mínima de 20 hores setmanals.
  
b) Transformacions en indefinits dels contractes temporals o de duració determinada, siga quina siga la modalitat contractual objecte de la transformació, i siga quina siga la data de la seua celebració. Els contractes a transformar hauran de tindre una duració mínima de 20 hores setmanals.
  
2. L'ajuda prevista en el present capítol consistix en una subvenció que, calculada en funció del l'import dels costs de Seguretat Social corresponents als dos primers anys de contractació, ascendix a l'import de 4.400 euros per als contractes per a la realització de treball al domicili de la persona treballadora, i 2.400 euros per als contractes per a la realització del treball domèstic i l'atenció de persones dependents. Esta quantitat es reduirà proporcionalment en els casos de contractació indefinida a jornada parcial.
  
Article 29. Requisits de les treballadores
  
Els treballadors contractats, segons el que preveu l'article 28.1. a) d'esta orde, hauran de complir els requisits establits per l'article 23 d'esta orde.
  
TÍTOL IV
  
Foment de l'ocupació derivada de la reordenació
  
de la jornada laboral i altres mesures de repartiment
  
del temps de treball
  
CAPÍTOL I
  
Disposicions generals
  
Article 30. Objecte
  
El present títol té com a objecte regular el conjunt de programes de mesures incentivadores a la creació d'ocupació que sorgisca de la reorganització del temps de treball, de la substitució d'hores extraordinàries, de cobertura de vacants i de disminució per decisió del treballador de la jornada laboral, així com la realització d'estudis i assistències tècniques tendents a la posada en marxa de plans de reordenació de la jornada laboral en l'empresa.
  
Article 31. Accions susceptibles de rebre suport
  
Les ajudes previstes en el present títol es desenrotllen a través dels següents programes de promoció d'ocupació:
  
a) Programa d'incentius als contractes indefinits celebrats per a aconseguir una organització més eficaç del temps de treball.
  
b) Programa d'incentius a les contractacions que es realitzen a fi de substituir hores extraordinàries.
  
c) Programa d'incentius a les noves contractacions a temps parcial per a realitzar la jornada de treball que quede lliure a causa de la jubilació parcial de treballadors de l'empresa.
  
d) Programa d'incentius a les noves contractacions per absències legals o per disminució, per decisió del treballador, del seu temps de treball.
  
e) Programa d'incentius per a la realització d'estudis i assistències tècniques tendents a la posada en marxa de plans de reordenació de la jornada en l'empresa.
  
Article 32. Requisits dels treballadors contractats
  
Els treballadors contractats hauran de complir, quant a la situació de desocupació, els requisits exigits per la legislació vigent, havent de romandre inscrits com a desocupats en els corresponents Centres SERVEF de la Generalitat Valenciana i en possessió de la targeta de demanda d'ocupació actualitzada, havent d'estar compresos en algun dels col·lectius següents:
  
a) Jóvens desocupats menors de 30 anys en la data de formalització del contracte.
  
b) Desocupats majors de 45 anys en la data de formalització del contracte.
  
c) Desocupats en els quals no concórreguen les circumstàncies anteriors inscrits en els Centres SERVEF de la Generalitat Valenciana per un període de, com a mínim, 180 dies previs a la data de formalització del contracte
  
d) Dones.
  
e) Minusvàlids desocupats.
  
CAPÍTOL II
  
Programa d'incentius als contractes indefinits celebrats com a conseqüència d'Acord en l'empresa per a aconseguir una organització més eficaç del temps de treball
  
Article 33. Objecte
  
L'objectiu final que es perseguix a través d'este Programa d'Incentius a la Contractació és la generació de noves ocupacions per mitjà de la realització de noves contractacions indefinides, de treballadors desocupats pertanyents a algun dels col·lectius subvencionables, celebrats com a conseqüència de l'Acord en l'empresa per a aconseguir una organització més eficaç del temps de treball, sempre que supose un increment de l'ocupació neta, circumstància esta que haurà de quantificar-se i mencionar-se expressament, així com el temps, expressat en nombre d'anys, en el qual podrà aconseguir-se la nova organització del temps de treball.
  
Article 34. Quantia de les ajudes
  
1. Les ajudes previstes en el present capítol consistiran en una subvenció de 2.000 euros per cada contracte indefinit a jornada completa, llevat que estes es referisquen a contractacions de desocupats majors de 45 anys en què la quantitat serà de 2.200 euros i de dones, en el supòsit de les quals l'import serà de 3.000 euros.
  
2. En el cas de contractacions indefinides a temps parcial, amb un mínim de 20 hores setmanals, les ajudes consistiran en una subvenció, per cada contracte formalitzat amb dret a esta, en quantitat proporcional a les ajudes establides en el paràgraf anterior, determinada en funció de la duració de la jornada estipulada.
  
CAPÍTOL III
  
Programa d'incentius a les contractacions que es realitzen
  
a fi de substituir hores extraordinàries
  
Article 35. Objecte
  
Per mitjà d'esta mesura i sobre la base d'un acord entre treballadors i empresa, es pretén fomentar la creació d'ocupació a través de la substitució de les hores extraordinàries en l'empresa, excepte les regulades en l'article 35.3 de l'Estatut dels Treballadors, incentivant les contractacions de desocupats, pertanyents als col·lectius citats en l'article 32. En el mencionat acord hauran de quantificar-se les hores extraordinàries que es pretenen substituir així com l'ocupació que es preveu generar.
  
Article 36. Quantia de les ajudes
  
1. Les ajudes previstes en el present capítol consistiran en una subvenció de 2.000 euros per cada contracte indefinit a jornada completa que se celebre a l'empara d'esta orde, llevat que estes es referisquen a contractacions de desocupats majors de 45 anys en què la quantitat serà de 2.200 euros i de dones, en el supòsit de les quals l'import serà de 3000 euros.
  
2. En el supòsit de ser un contracte temporal, haurà de tindre una duració mínima de 6 mesos. En este supòsit la quantia de l'ajuda és de 300 euros per cada període de duració de 6 mesos del contracte temporal estipulat, per a qualsevol dels treballadors contractats compresos en alguns dels col·lectius que establix l'article 32.
  
Article 37. Documentació addicional
  
A més de la documentació general que establix l'article 6.2, les sol·licituds d'ajudes d'este capítol hauran d'anar acompanyades de la documentació següent:
  
1. Documentació acreditativa d'haver cotitzat a la Seguretat Social, per un nombre d'hores extraordinàries, igual o superior a les que es pretenguen substituir, per mitjà de l'aportació dels corresponents butlletins de cotització.
  
2. Acreditar l'increment de plantilla fixa pactada, per mitjà de la presentació dels corresponents TC2.
  
CAPÍTOL IV
  
Programa d'incentius a les noves contractacions a temps parcial per a realitzar la jornada de treball que quede lliure a causa de la jubilació parcial de treballadors de l'empresa
  
Article 38. Objecte
  
Seran objecte dels incentius que es regulen en este capítol els nous contractes de relleu que es realitzen amb desocupats pertanyents als col·lectius citats en l'article 32 d'esta orde, sempre que es pacten entre les seues clàusules les condicions següents:
  
a) Que la duració del contracte de relleu ha de ser, almenys, d'un any.
  
b) Que, una vegada produïda la jubilació del treballador rellevat, el contracte del rellevant es convertirà en indefinit i a jornada completa.
  
Article 39. Quantia de les ajudes
  
Les ajudes previstes en el present capítol seran de dos tipus:
  
1. Per a les empreses que contracten, per mitjà de la modalitat del contracte de relleu, el règim de les ajudes serà el contingut en l'article 22 de la present orde. La quantia de les ajudes s'incrementarà en un vint-i-cinc per cent a aquelles empreses que acrediten que la contractació s'ha efectuat en compliment d'acord d'empresa.
  
2. Per als treballadors que accedisquen als supòsits de jubilació parcial, sempre que esta done lloc a un nou contracte de relleu, la subvenció serà de 720 euros per cada any complet, amb el límit màxim de 3.600 euros. Esta ajuda estarà condicionada a la vigència del contracte de relleu resultant de la jubilació parcial incentivada; per això la baixa del rellevista, sense substitució per un altre treballador en les mateixes condicions, generarà l'obligació de reintegrar la subvenció percebuda pel treballador jubilat parcialment.
  
CAPÍTOL V
  
Programa d'incentius a les noves contractacions
  
 per absències legals o per disminució, per decisió
  
del treballador, del seu temps de treball
  
Article 40. Objecte
  
1. Els contractes d'interinitat que es realitzen amb treballadors desocupats demandants d'ocupació i que complisquen els requisits de l'article 32 de l'orde tindran les següents ajudes, sempre que les dites contractacions es destinen a la cobertura de les següents absències o vacants:
  
a) Maternitat.
  
b) Risc en l'embaràs.
  
c) Acolliment i adopció.
  
d) Guarda legal.
  
e) Atenció de familiars malalts.
  
f) Excedència voluntària.
  
g) Excedència forçosa, d'acord amb el que preveu la legislació laboral.
  
h) Mutu acord de les parts.
  
2. La contractació haurà de realitzar-se dins del període que dure el supòsit que la motive i, en el cas que corresponga realitzar una contractació a temps parcial, esta haurà d'estipular-se amb jornades de, com a mínim, 20 hores setmanals.
  
Article 41. Quantia de les ajudes
  
Les ajudes previstes en el present capítol seran de dos tipus:
  
1. Les ajudes previstes per a les empreses en este programa en els supòsits de contractes realitzats a jornada completa i un mínim de tres mesos de duració, consistiran en els imports següents:
  
- Entre tres i sis mesos, 240 euros.
  
- Entre sis i nou mesos, 540 euros.
  
- Entre nou i dotze mesos, 840 euros.
  
- Més de dotze mesos, 1140 euros.
  
2. En el cas de contractes a temps parcial, amb un mínim de 20 hores, les quantitats del paràgraf anterior es reduiran de forma proporcional al temps de la duració de la jornada.
  
3. En els supòsits de les lletres d, e, f, i h, de l'article 40 de la present Orde, es donarà una subvenció a la treballadora que deixa de prestar servicis, de 720 euros per cada tres mesos de duració del nou contracte que es genere, sempre que este últim s'estipule a jornada completa, amb el límit màxim de 1.800 euros. Per al cas de disminució de jornada parcial, que genere un contracte a temps parcial, es minorara la quantitat anterior de forma proporcional.
  
CAPÍTOL VI
  
Programa d'incentius per a la realització d'estudis i
  
assistències tècniques tendents a la posada en marxa de plans de reordenació de la jornada en l'empresa
  
Article 42. Objecte
  
Els beneficiaris prevists en l'article 2.1 de la present orde podran rebre ajudes dirigides a cofinançar estudis i intervencions realitzats per professionals externs, sobre creació neta d'ocupació en l'empresa per mitjà de reorganització del temps de treball, prèviament acordat entre empresari i treballadors.
  
Article 43. Quantia de les ajudes
  
L'obtenció d'estes ajudes estarà condicionada a l'aplicació parcial o total de les mesures proposades, sobre reordenació de la jornada laboral o reorganització del sistema de treball, en els estudis respectius i podrà arribar fins al 50% del cost de l'acció, amb el límit màxim de 6.000 euros per cada entitat beneficiària.
  
Article 44. Documentació addicional
  
A més de la documentació general que establix l'article 6.2 les sol·licituds d'ajudes d'este capítol hauran d'anar acompanyades d'una memòria en què s'especifique l'aplicació de les mesures objecte de l'estudi, a la qual s'acompanyarà una justificació dels llocs de treball creats, així com factures i acreditació del pagament dels servicis externs contractats.
  
TÍTOL V
  
Programes d'ajudes a guarderies infantils
  
en el si de l'empresa
  
Article 45. Objecte de l'Ajuda
  
L'objecte de les ajudes regulades en el present Títol és el de fomentar la creació i el manteniment de guarderies infantils de primer cicle (de 0 a 3 anys) en el si de les empreses privades, dirigides a l'atenció dels fills de les persones treballadores durant la jornada laboral.
  
Article 46. Beneficiaris
  
Podran ser beneficiàries de les ajudes regulades en el present capítol les empreses privades que hagen generat ocupació neta en l'últim any i promoguen la creació o manteniment de guarderies infantils de primer cicle, per a xiquets de 0 a 3 anys, en el si d'esta dirigides als fills del personal treballador de l'empresa sol·licitant, sempre que l'activitat s'exercisca en l'àmbit territorial de la Comunitat Valenciana.
  
Article 47. Requisits dels beneficiaris
  
A més dels requisits establits amb caràcter general en l'article 3 d'esta orde, les empreses sol·licitants de la subvenció regulada en el present Títol hauran de complir els següents:
  
a) Els centres que es promouen han de ser centres d'atenció a la infància, que reunisquen les condicions mínimes per a estos centres establides per la legislació vigent.
  
b) L'empresa titular del centre haurà d'acreditar, davant dels servicis competents del SERVEF, haver sol·licitat i aportat la documentació preceptiva, davant de la Conselleria de Cultura i Educació de la Generalitat Valenciana per a l'obtenció de l'autorització com a centre de primer cicle d'Educació Infantil.
  
c) L'empresa beneficiària de les ajudes haurà d'acreditar la generació d'ocupació neta durant l'any 2002.
  
Article 48. Exclusions especifiques
  
Queden expressament exclosos com a beneficiaris de la present subvenció:
  
a) Les Corporacions Locals, i els organismes i entitats de dret públiques dependents de qualsevol administració publica, així com les entitats privades sense ànim de lucre.
  
b) Els centres d'Educació Infantil concertada amb la Conselleria de Cultura i Educació.
  
c) Aquells centres promoguts per entitats publiques o privades que reben subvenció per al mateix objecte per qualsevol altre departament de la Generalitat Valenciana o per una altra Administració Pública.
  
Article 49. Quantia de les ajudes
  
La quantia de la subvenció, que es pagarà d'una sola vegada, es calcularà en funció del nombre de xiquets de zero a tres anys atesos pel centre, en el moment de la sol·licitud, i la quantia màxima de la subvenció és de 600 euros per xiquet, equivalent a 50 euros per mes i xiquet durant l'any 2003.
  
Article 50. Documentació addicional
  
A més de la documentació assenyalada en l'article 6 punt 2, lletres a), b) i c) junt amb la sol·licitud de subvenció haurà d'acompanyar-se:
  
a) Memòria d'activitats de l'any per al qual se sol·licita l'ajuda.
  
b) Pressupost del centre, programa o servici per al qual se sol·licita la subvenció.
  
c) Relació nominal del personal del centre.
  
d) Relació nominal d'alumnes de zero a tres anys, amb indicació expressa de l'any de naixement i de les circumstàncies familiars.
  
e) Fotocòpia compulsada del llibre de matrícula del centre, relatiu a l'any de sol·licitud de l'ajuda.
  
f) Documentació acreditativa d'haver sol·licitat o estar autoritzat com a centre d'Educació Infantil.
  
DISPOSICIONS ADDICIONALS
  
Primera
  
La concessió de les ajudes previstes en esta orde estarà condicionada a l'existència de crèdit adequat i suficient per a això en la Llei de Pressuposts de la Generalitat Valenciana per a l'exercici de 2003.
  
En compliment d'allò que preveu la Llei de Pressupostos de la Generalitat Valenciana per a l'exercici 2003, per orde de la Conselleria d'Economia, Hisenda i Ocupació es donarà publicitat de les línies de crèdit i de l'import global màxim destinat a la concessió de les ajudes previstes en la present disposició.
  
Segona
  
En el cas que els documents que han d'acompanyar la sol·licitud de concessió de les ajudes ja estigueren en poder de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què obren i que no hagen transcorregut més de cinc anys des de la finalització del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
  
Tercera
  
D'acord amb allò que s'ha disposat per l'article 10 del Reial Decret 735/1995, de 5 de maig, pel qual es regulen les Agències de col·locació sense fins lucratius i els Servicis integrats per a l'Ocupació, l'acreditació de la situació de desocupació dels treballadors susceptibles de ser contractats a l'empara de la present orde es podrà també efectuar per mitjà d'un certificat d'inscripció com a desocupat, emés per una Agència Privada de Col·locació degudament autoritzada per a actuar a la Comunitat Autònoma Valenciana.
  
DISPOSICIONS FINALS
  
Primera
  
Es faculta el director general del SERVEF per a dictar les instruccions i adoptar les mesures que considere oportunes per al desplegament i l'aplicació del que disposa la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 30 de desembre de 2002
  
El conseller d'Economia, Hisenda i Ocupació,